‘ไทยรี’มึนผู้สอบบัญชีไม่ผ่านงบ
ค่าสินไหมจากน้ำท่วมยังไม่นิ่ง เสียหายมากรอลุ้นอีกไตรมาส2
16 พ.ค. 2555

ค่าสินไหมจากน้ำท่วมยังไม่นิ่ง เสียหายมากรอลุ้นอีกไตรมาส2
ไทยรียังสำลักน้ำท่วม ผู้ตรวจสอบบัญชีไม่รับรองงบไตรมาสแรก
บริษัท ไทยรับประกันภัยต่อ หรือไทยรี ได้รายงานต่อตลาดหลักทรัพย์แห่งประเทศไทย ว่า ทางบริษัท สำนักงาน เอินส์ท แอนด์ ยัง ซึ่งเป็นผู้ตรวจสอบบัญชีของไทยรี ยังคงไม่สามารถให้ข้อสรุปและไม่แสดงความเชื่อมั่นต่องบการเงินไตรมาสแรกปีนี้ของไทยรีได้
ทั้งนี้ เนื่องจากขอบเขตการตรวจสอบที่ถูกจำกัดโดยสถานการณ์และความไม่แน่นอนสืบเนื่องของการใช้ข้อสมมติของฝ่ายบริหารในการประมาณการ ซึ่งมีผลต่อการสำรองค่าสินไหมทดแทนและสำรองค่าสินไหมทดแทนส่วนที่เรียกคืนจากการประกันภัยต่อ อาจมีผลกระทบอย่างมากต่อฐานะการเงิน ผลการดำเนินงาน และกระแสเงินสดของกิจการช่วงไตรมาสแรกที่ผ่านมา 
บริษัท สำนักงาน เอินส์ท แอนด์ ยัง ยังให้เหตุผลว่า ช่วงไตรมาส 4 ปี 2554 ได้เกิดอุทกภัยครั้งใหญ่ ครั้งร้ายแรงขึ้นในประเทศไทย โดยน้ำได้เข้าท่วมพื้นที่ต่าง ๆ เป็นวงกว้างอย่างต่อเนื่องทั้งในพื้นที่เศรษฐกิจ เขตอุตสาหกรรมและนิคมอุตสาหกรรมหลายแห่ง วิกฤตการณ์ดังกล่าวได้ส่งผลกระทบอย่างเป็นสาระสำคัญมากต่องบการเงินของไทยรี โดยไทยรีได้บันทึกค่าสินไหมทดแทนก่อนการประกันภัยต่อ จำนวนประมาณ 18,288 ล้านบาท และสินไหมส่วนที่เรียกคืนจากการประกันภัยต่อจำนวนประมาณ 12,852 ล้านบาท ไว้แล้วในงบการเงิน 
อย่างไรก็ตาม เหตุการณ์ไม่ปกติดังกล่าวก่อให้เกิดความเสียหายเป็นวงกว้างและร้ายแรงเป็นอย่างมาก ทำให้มีความไม่แน่นอนและข้อจำกัดของการได้รับข้อมูลที่ล่าช้าจากบริษัทประกันภัยต่างๆ ซึ่งเป็นไปตามลักษณะของธุรกิจของบริษัทรับประกันภัยต่อ ซึ่งอาจทำให้ยังไม่ได้รับข้อมูลที่ครบถ้วนและสมบูรณ์ จึงไม่สามารถประมาณการสำรองค่าสินไหมทดแทนได้ครบถ้วนภายในวันสิ้นรอบระยะเวลารายงานได้
ทั้งนี้ ไทยรีได้ใช้ประมาณการอย่างดีที่สุดสำหรับการบันทึกสำรองค่าสินไหมทดแทนจากข้อเท็จจริงของสถานการณ์และรายงานการสำรวจภัยที่มีอยู่จนถึงปัจจุบันและข้อสมมติต่างๆ ที่ไทยรีพิจารณาว่าเหมาะสม แต่ยังมีความไม่แน่นอนสืบเนื่องของการใช้ข้อสมมติของฝ่ายบริหารในการประมาณการสำรองค่าสินไหมทดแทนซึ่งมีผลต่อสำรองค่าสินไหมทดแทนส่วนที่เรียกคืนจากการเอาประกันภัยต่อ ทำให้ผลลัพธ์ที่เกิดขึ้นจริงอาจแตกต่างจากประมาณการดังกล่าวและผลต่างอาจมีสาระสำคัญมาก 
อย่างไรก็ตาม ไทยรีอาจต้องบันทึกสำรองค่าสินไหมทดแทนรวมถึงสำรองค่าสินไหมทดแทนส่วนที่เรียกคืนจากการเอาประกันภัยต่อจากสถานการณ์อุทกภัยดังกล่าวเพิ่มขึ้นหรือลดลงอย่างเป็นสาระสำคัญมากหากมีหลักฐานที่แน่ชัดในภายหลัง โดยไทยรีคาดว่าจะสามารถประเมินจำนวนสำรองค่าสินไหมทดแทนได้อย่างมีความแน่นอนมากขึ้นประมาณไตรมาสที่ 2 ของปี 2555 
นางฐิตาพร ธารากิจ รองผู้อำนวยการใหญ่ บริษัท ไทยรับประกันภัยต่อ กล่าวว่า สาเหตุที่ผู้ตรวจสอบบัญชียังไม่เชื่อมั่นต่องบการเงินไตรมาสแรก เนื่องจากยังมีข้อจำกัดในการสำรวจภัยของบริษัทประกันภัยที่อาจยังไม่ได้รับข้อมูลที่ครบถ้วนสมบูรณ์ ในฐานะที่ไทยรีเป็นบริษัทรับประกันภัยต่อแห่งเดียวของไทยที่รับประกันภัยต่อในประเทศอย่างกว้างขวาง ไทยรีจึงจำเป็นต้องใช้ข้อสมมติฐานของฝ่ายบริหารในการประมาณการสำรองค่าสินไหมทดแทน 
ไทยรี คาดว่า จะสามารถประเมินจำนวนสำรองค่าสินไหมทดแทนดังกล่าวได้อย่างมีความแน่นอนมากขึ้นในช่วงไตรมาส 2 นี้ ซึ่งผลที่เกิดขึ้นจริงอาจแตกต่างจากประมาณการดังกล่าว และผลต่างอาจมีสาระสำคัญต่องบการเงิน
สำหรับผลการดำเนินงานในไตรมาสแรกที่ผ่านมา ไทยรียังคงขาดทุนสุทธิ 1,673 ล้านบาท ลดลงจากปีก่อน 1,878 ล้านบาทหรือ 917%